सूचना और प्रसारण मंत्रालय
52वें भारतीय अंतरराष्ट्रीय फिल्म महोत्सव का कल गोवा में उद्घाटन होगा
केंद्रीय सूचना एवं प्रसारण मंत्री श्री अनुराग सिंह ठाकुर समारोह का उद्घाटन करेंगे
देश भर के 75 युवा क्रिएटिव माइंड्स महोत्सव में शामिल होंगे
पहली बार आईएफएफआई के दौरान ब्रिक्स फिल्म महोत्सव का भी आयोजन होगा
पहली बार प्रमुख ओटीटी प्लेटफॉर्म महोत्सव का हिस्सा होंगे
महोत्सव में 73 से अधिक देशों की फिल्मों का प्रदर्शन किया जाएगा
समारोह में प्रसिद्ध अभिनेत्री हेमा मालिनी को इंडियन फिल्म पर्सनैलिटी ऑफ द ईयर 2021 का पुरस्कार प्रदान किया जाएगा
सभी उत्साही और आकांक्षी फिल्म प्रेमियों को निमंत्रण। यह फिल्मों के प्रति आपके लगाव को फिर से जगाने और हमारे साझा मानवीय अनुभवों की समृद्धि और विविधता की प्रेरणा से परिपूर्ण एक महोत्सव के प्रति स्वयं कोसमर्पित करने का समय है।
जी हां, एशिया के सबसे पुराने और भारत के सबसे बड़े फिल्म समारोह के 52वां संस्करण, भारतीय अंतर्राष्ट्रीय फिल्म महोत्सव  का कल  गोवा के स्वर्णिम आभायुक्त तटों पर एक रंगारंग शुभारंभ होने जा रहा है।
केंद्रीय सूचना प्रसारण एवं युवा मामले और खेल मंत्री श्री अनुराग सिंह ठाकुर और गोवा के मुख्यमंत्री डॉ. प्रमोद सावंत इस अवसर पर उपस्थित रहेंगे। उद्घाटन समारोह में सूचना और प्रसारण एवं मत्स्य पालन, पशुपालन और डेयरी राज्य मंत्री डॉ एल मुरुगन भी उपस्थित रहेंगे।
1952 में स्थापित, विश्व सिनेमा की उत्कृष्टता का समारोह मनाने के लिए, वर्तमान में गोवा में प्रतिवर्ष इस फिल्म महोत्सव का आयोजन किया जाता है।
20 से 28 नवंबर, 2021 तक आयोजित होने वाला आईएफएफआई विभिन्न देशों की फिल्म संस्कृतियों को उनके सामाजिक और सांस्कृतिक लोकाचार के संदर्भ में समझने और उनकी सराहना करने के लिए एक आदर्श मंच प्रदान करता है। इस महोत्सव का आयोजन सूचना और प्रसारण मंत्रालय के अंतर्गत फिल्म समारोह निदेशालय और गोवा सरकार की एंटरटेनमेंट सोसाइटी द्वारा संयुक्त रूप से किया जाता है।
महोत्सव का शुभारंभ गोवा के पणजी में डॉ. श्यामा प्रसाद मुखर्जी इंडोर स्टेडियम में विख्यात फिल्मी सितारों के साथ उद्घाटन समारोह के साथ होगा, जिसमें सलमान खान, रणवीर सिंह, रितेश देशमुख, जेनेलिया देशमुख, श्रद्धा कपूर जैसी फिल्मी हस्तियों सहित अन्य गणमान्य भी मौजूद होंगे। आईएफएफआई में इस वर्ष दुनिया भर से 300 से अधिक फिल्मों का प्रदर्शन किया जाएगा। मशहूर फिल्म निर्माता करण जौहर और टेलीविजन हस्ती मनीष पॉल इस कार्यक्रम की मेजबानी करेंगे।
वर्तमान में जारी कोविड-19 महामारी के कारण, इस वर्ष आईएफएफआई हाइब्रिड होगा और इस महोत्सव में शामिल होने वाले प्रतिनिधियों के पास अपने घरों में आराम से बैठकर फिल्मों और अन्य कार्यक्रमों में भाग लेने और देखने का विकल्प भी होगा।
आईएफएफआई में फिल्में:
आईएफएफआई में लगभग 73 देशों की 148 फिल्मों को अंतर्राष्ट्रीय खंड में दिखाया जाएगा, जिसमें लगभग 12 वर्ल्ड प्रीमियर, लगभग 7 अंतर्राष्ट्रीय प्रीमियर, 26 एशिया प्रीमियर और लगभग 64 भारतीय प्रीमियर होंगे। महोत्सव में इस बार 95 देशों की 624 फिल्में शामिल हैं, जो पिछले संस्करण के 69 देशों से अधिक है।
कार्लोस सौरा द्वारा निर्देशित 'द किंग ऑफ ऑल वर्ल्ड'  महोत्सव की ओपनिंग फिल्म होगी। यह फिल्म का इंटरनेशनल प्रीमियर भी होगा। वेनिस फिल्म फेस्टिवल में सर्वश्रेष्ठ निर्देशक के विजेता जेन कैंपियन द्वारा निर्देशित द पावर ऑफ द डॉग को मिड फेस्ट फिल्म के रूप में चुना गया है। निर्देशक असगर फरहादी की ग्रैंड प्रिक्स पुरस्कार विजेता फिल्म, ए हीरो महोत्सव की समापन फिल्म होगी।
आईएफएफआई के विश्व पैनोरमा खंड में दुनिया भर से सिनेमा की शानदार 55 उत्कृष्ठ फिल्मों का प्रदर्शन किया जाएगा। फेस्टिवल कैलिडोस्कोप के लिए 11 फिल्मों का चयन किया गया है, जिनमें टाइटेन  और सौद  जैसी फिल्में शामिल हैं।
पूर्वव्यापी खंड:
52वें आईएफएफआई के बीते हुए समय पर दृष्टि डालनेवाले खंड में प्रसिद्ध हंगेरियन फिल्म निर्माता बेला तार और रूसी फिल्म निर्माता और मंच निर्देशक आंद्रेई कोंचलोव्स्की शामिल होंगे।
एक आत्मकेंद्रित फिल्म निर्माता, बेला तार ने अपनी स्वयं की दृश्य शैली बनाई है। उनकी फिल्मों को बर्लिन, कान्स और लोकार्नो फिल्म महोत्सव में सराहा गया है।
कोंचलोव्स्की की फिल्मों को कई पुरस्कारों से नवाज़ा गया हैं, जिनमें कान्स ग्रांड प्रिक्स स्पेशल डू जूरी, एफआईपीआरईएससीआईपुरस्कार, दो सिल्वर लायंस, तीन गोल्डन ईगल अवार्ड और एक प्राइमटाइम एमी अवार्ड शामिल हैं।
वर्ष 2021 की इंडियन फिल्म पर्सनैलिटी:
प्रसिद्ध अभिनेत्री और सांसद सुश्री हेमा मालिनी को उद्घाटन समारोह में इंडियन फिल्म पर्सनैलिटी ऑफ द ईयर 2021 का पुरस्कार प्रदान किया जाएगा। जाने-माने गीतकार और सीबीएफसी के अध्यक्ष श्री प्रसून जोशी को समापन समारोह के दौरान पुरस्कार प्रदान किया जाएगा। भारतीय सिनेमा के क्षेत्र में दशकों से उनका योगदान है और उनके उत्कृष्ट कार्य ने पीढ़ी-दर-पीढ़ी दर्शकों को मंत्रमुग्ध भी किया है।
खोए सितारों को नमन:
भारतीय अंतर्राष्ट्रीय फिल्म महोत्सव का हर संस्करण उन दिग्गजों को श्रद्धांजलि देता है जिन्हें फिल्म उद्योग ने खो दिया है। 52वें आईएफएफआई के होमेज खंड में दिग्गजों को श्रद्धांजलि के रूप में बर्ट्रेंड टैवर्नियर, क्रिस्टोफर प्लमर, जीन-क्लाउड कैरियर और जीन-पॉल बेलमंडो की फिल्मों का प्रदर्शन किया जाएगा। आईएफएफआई भारतीय फिल्म दिग्गज बुद्धदेव दास गुप्ता , दिलीप कुमार , नेदुमुदी वेणु , पुनीत राजकुमार , संचारी विजय , सुमित्रा भावे , सुरेखा सीकरी  और वामन भोंसले को भी श्रद्धांजलि अर्पित करेगा।
यह महोत्सव बड़े पर्दे पर पहले जेम्स बॉन्ड सर सीन कॉनरी को विशेष श्रद्धांजलि अर्पित करेगा।
#आईएफएफआई में पहली बार:
75 रचनात्मक व्यक्तित्व:
आईएफएफआई में पहली बार,75 युवा फिल्म निर्माताओं, अभिनेताओं, गायकों, पटकथा लेखकों और अन्य लोगों को विश्व स्तर पर मान्यता प्राप्त समारोह में अपनी प्रतिभा दिखाने के लिए एक मंच प्रदान किया जाएगा। भारत भर से 75 रचनात्मक व्यक्तित्वों को आईएफएफआई में शामिल प्रतिष्ठित फिल्म निर्माताओं और उद्योग विशेषज्ञों से जुड़ने और महोत्सव की मास्टर कक्षाओं में भाग लेने के लिए आमंत्रित किया गया है। आजादी का अमृत महोत्सव के उत्साह का जश्न मनाने के लिए देश भर के युवा फिल्म निर्माताओं के लिए एक प्रतियोगिता के माध्यम से 75 युवाओं का चयन किया गया है।
ब्रिक्स फिल्म महोत्सव:
पहली बार ब्रिक्स देशों की फिल्मों को आईएफएफआई के साथ ब्रिक्स फिल्म महोत्सव के माध्यम से प्रदर्शित किया जाएगा। यह ब्रिक्स फिल्म महोत्सव का छठा संस्करण है। पांच देशों अर्थात ब्राजील, रूस, दक्षिण अफ्रीका, चीन और भारत भी 52वें आईएफएफआई के केन्द्रबिंदु देश हैं और इस खंड के तहत कुल 8 फिल्मों की स्क्रीनिंग की जाएगी। कंट्री ऑफ फोकस एक विशेष खंड है जो देश की सिनेमाई उत्कृष्टता और योगदान की पहचान करता है।
इस अवसर पर एनएफडीसी फिल्म बाजार का उद्घाटन भी वर्चुअली रूप से किया जाएगा।
ओटीटी के साथ साझेदारी:
पहली बार में, आईएफएफआई ने नामचीन ओटीटी प्रमुखोंको महोत्सव में भाग लेने के लिए आमंत्रित किया है। प्रमुख ओटीटी प्लेटफॉर्म नेटफ्लिक्स, अमेज़ॅन प्राइम, ज़ी5, वूट और सोनीलिव विशेष मास्टर क्लासों, विषय वस्तुओं और प्रीव्यू, क्यूरेटेड फिल्म पैकेज स्क्रीनिंग और कई अन्य ऑन-ग्राउंड और वर्चुअल कार्यक्रमों के माध्यम से फिल्म महोत्सव में भागीदारी करेंगे। नेटफ्लिक्स पेरिस के जाने-माने स्कूल ऑफ इमेज एंड आर्ट्स, गोबेलिन्स-स्कूल लिमेज के द्वारा तीन दिवसीय वर्चुअल मास्टर क्लास का आयोजन कर रहा है।
नेटफ्लिक्स जेन कैंपियन की'द पावर ऑफ द डॉग' के भारत प्रीमियर का भी आयोजन करेगा। नेटफ्लिक्स ने फिल्म 'धमाका' की एक विशेष स्क्रीनिंग आयोजित करने का भी प्रस्ताव रखा है, जिसमें रवीना टंडन और आशुतोष राणा अभिनीत एक आगामी अपराध थ्रिलर श्रृंखला 'अरण्यक' के एपिसोड 1 का पूर्वावलोकन, फिल्म के एक प्रमुख किरदार कार्तिक आर्यन द्वारा फिल्म का परिचय भी शामिल है।
सोनीलिव ने स्कैम-1992 के पटकथा लेखक- सुमित पुरोहित और सौरव डे द्वारा मास्टरक्लास का प्रस्ताव रखा है, जिसे स्टूडियो नेक्स्ट के बिजनेस हेड इंद्रनील चक्रवर्ती द्वारा संचालित किया गया है।
ज़ी5आईएफएफआई के लिए नितेश तिवारी और अश्विनी अय्यर द्वारा लोकप्रिय पेस और भूपति श्रृंखला को विशेष रूप से प्रदर्शित किया है।
सत्यजीत रे लाइफटाइम अचीवमेंट अवार्ड:
श्री इस्तेवन स्ज़ाबो और मिस्टर मार्टिन स्कॉर्सेज़ को गोवा में देश के 52वें भारतीय अंतर्राष्ट्रीय फिल्म महोत्सव में पहली बार सत्यजीत रे लाइफटाइम अचीवमेंट पुरस्कार से सम्मानित किया जाएगा। इस्तवान स्ज़ाबो एक जाने-माने हंगेरियन फिल्म निर्देशक हैं जिन्हें मेफिस्टो  और फादर  जैसी उत्कृष्ट कृतियों के लिए जाना जाता है। मार्टिन स्कॉर्सेज़ न्यू हॉलीवुड युग के एक प्रमुख व्यक्ति है, जिसे व्यापक रूप से फिल्म इतिहास में सबसे महान और सबसे प्रभावशाली निर्देशकों में से एक माना जाता है।
आईएफएफआई 52 का समापन असगर फरहादी की फिल्म ए हीरो की स्क्रीनिंग के साथ होगा, जिसने कान फिल्म समारोह में ग्रांड प्रिक्स जीता था।
वर्तमान में जारी आजादी का अमृत महोत्सव के एक अंग के रूप में लगभग 18 विशेष रूप से क्यूरेटेड फिल्मों की भी प्रस्तुति की जाएगी।